Zalaegerszeg Megyei Jogú Város Közgyűlése
20/2007. (IV.06.) sz. önkormányzati rendelettel módosított
2/2007. (II.09.) számú önkormányzati rendelete
az útépítési hozzájárulásról

Zalaegerszeg Megyei Jogú Város Közgyűlése az épített környezet alakításáról és védelméről szóló 1997. évi LXXVIII. tv. (továbbiakban: Étv.) 28.§ -ban kapott felhatalmazás alapján az alábbi rendeletet alkotja:

A rendelet hatálya
1.§

(1)	A rendelet területi hatálya Zalaegerszeg Megyei Jogú Város Önkormányzata által a közigazgatási határon belül létesített közlekedési létesítményekkel közvetlenül érintett ingatlanokra terjed ki.
(2)	A rendelet tárgyi hatálya kiterjed azokra a létesítményekre, melyek létesítését és használatát a mindenkor hatályos jogszabályok Zalaegerszeg Megyei Jogú Város közigazgatási területén kötelezően előírnak.
(3)	A rendelet személyi hatálya a közigazgatási határon belül létesített közlekedési létesítményekkel közvetlenül érintett ingatlanok tulajdonosaira terjed ki.
(4)	A rendelet hatálya nem terjed ki azokra a kiemelt városfejlesztési beruházásokra, melyeket a mindenkor hatályban lévő költségvetési rendelet nevez meg. 
(5)	A (2) bekezdésben előírt létesítmények kiépítése az Étv. 28. § (1) bekezdésében foglaltak alapján az újonnan beépítésre szánt, illetve rehabilitációra kijelölt területek esetén a közvetlenül érintett ingatlanok tulajdonosainak kötelezettsége.

Értelmező rendelkezések
2.§

E rendelet alkalmazásában:
1.	Közvetlenül érintett ingatlan: önálló helyrajzi számmal rendelkező olyan telek, melynek közlekedési létesítményekkel történő ellátottságát az 1. § (2) bekezdése előírja
2.	Szabályozási terv: az önkormányzat közigazgatási területére megalkotott építési szabályzata illetve részletes szabályozási terve
3.	Beépíthető ingatlan: a hatályos szabályozási terv szerint beépíthető, önálló helyrajzi számmal rendelkező ingatlan
4.	Kiemelt városfejlesztési beruházások: azok a fejlesztési célok, melyeket a város költségvetési rendeletében kiemelt városfejlesztési célként megnevezésre kerülnek
5.	Közlekedési létesítmény: közterületen lévő helyi közút, gyalogút, kerékpárút és járda, valamint tartozékaik
6.	Létesítmény: közlekedési létesítmények
7.	
Új létesítmény: útépítés és útrekonstrukció
8.	Helyi közút: önkormányzati tulajdonban lévő közút
9.	Belterületi közutak: A települések területrendezési (településszerkezeti és szabályozási) tervében beépítettként feltüntetett (vagy beépíteni tervezett) területen belül (belterületen) vagy annak határán elhelyezkedő (határát alkotó) közutak
10.	Belterületi másodrendű főutak: Az egyes városi alközpontok egymás közötti (jelentős) forgalmát levezető közutak. Forgalmi csomópontjai szabályozottak. A várakozás általában külön leállósávban megengedett 
11.	Gyűjtőutak: A település lakó- és kiszolgáló útjainak forgalmát összegyűjtve vezetik a település főúthálózatára
12.	Kiszolgáló utak: A kiszolgáló utak a települések belterületének a lakófunkciótól eltérő rendeltetésű területeinek forgalmát lebonyolító közutak. Idetartoznak:
•	a szervizutak [általában a főutak mellett elhelyezkedő egyirányú utak, amelyek a mellettük lévő területek: üzletek, szolgáltató intézmények (pl. benzinkutak, szervizek stb.) kiszolgálását biztosítják] 
•	az iparterületi és a mezőgazdasági belterületi közutak (általában nehéz- és lassú forgalmat bonyolítanak le) 
•	egyéb kiszolgáló utak (intézmények, szabadidő-, sport-, kulturális és egyéb zöldterületek kiszolgálását biztosító közutak)
13.	Lakóút: a települések területének alapfunkcióját, a lakófunkciót kiszolgáló közutak, a lakótelepek és lakótömbök belső forgalmát bonyolítják le 
14.	Gyalogjárdák: A gyalogutak a gyalogosok közlekedésére szolgáló önálló utak. A járdák a közútnak a gyalogosok közlekedésére szolgáló, attól szintkülönbséggel, kiemelt szegéllyel vagy más módon elválasztott része
15.	Útépítés: új helyi közút, gyalogút, kerékpárút és járda építése
16.	Útrekonstrukció: a meglévő helyi közút, gyalogút, kerékpárút és járda eredeti állapotánál magasabb minőségű kiépítés 
17.	Útfelújítás: meglévő helyi közút, gyalogút, kerékpárút és járda eredeti állapotának helyreállítása
18.	Beépített ingatlan: építési vagy használatbavételi engedéllyel rendelkező ingatlan 
19.	Beruházási összköltség: a beruházás pénzügyi lezárását követően a létesítmény a vissza nem térítendő állami és egyéb támogatásokkal csökkentett aktivált értéke

Helyi közúthálózat útkategóriákba sorolását a rendelet melléklete tartalmazza.

Általános rendelkezések
3.§

(1)	Zalaegerszeg közigazgatási területén a közvetlenül érintett ingatlan tulajdonosa az önkormányzat által épített új létesítmények megvalósítása esetén útépítési hozzájárulást köteles fizetni. 
(2)	Zalaegerszeg Megyei Jogú Város Önkormányzata a mindenkor hatályban lévő költségvetési rendelete szerint határoz arról, hogy a közigazgatási határain belül mely létesítményeket építi meg, melynek megvalósítását követően az érintett ingatlanok tulajdonosai fejlesztési hozzájárulást fizetnek. 
(3)	Az önkormányzati beruházásról szóló döntés után, a beruházás a tényleges kivitelezésének megkezdését megelőzően az érintett ingatlanok tulajdonosait írásban tájékoztatni kell a tervezett létesítmény megépítéséről, az útépítési hozzájárulás későbbi kiszabásáról, az útépítési hozzájárulás becsült összegéről, valamint a fizetés várható időpontjáról.

Az útépítési hozzájárulás
4.§

(1)	Az önkormányzat beruházásában megvalósult létesítmények beruházási összköltségének meghatározott hányadát e rendelet alapján a közvetlenül érintett ingatlanok tulajdonosaira kell áthárítani. 
(2)	Az (1) bekezdésben foglaltaknak megfelelően a rendelet hatálybalépését követően épített létesítmények által közvetlenül érintett ingatlan tulajdonosa egyszeri fejlesztési hozzájárulás köteles fizetni.
(3)	E rendelet alapján nem kell fejlesztési hozzájárulást fizetni:
a)	meglévő létesítmények felújítása esetén
b)	amennyiben az önkormányzati telekértékesítés esetében az építési telek eladási árának megállapításakor a közlekedési létesítmény megvalósításából eredő értéknövekedést figyelembe vették
c)	ha az útépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út megépítéséből eredő értéknövekedést figyelembe vették 
d)	ha a létesítményt az ingatlanok tulajdonosai által önként vállalt hozzájárulásból létesítették

Az útépítési hozzájárulás mértéke
5.§

(1)	Az útépítési hozzájárulás mértéke a beruházási összköltséghez viszonyítottan az alábbi:

Sor-szám	Létesítmény 
megnevezése	Hozzájárulás mértéke	
1.	Belterületi másodrendű főút	30 %	
2.	Gyűjtőút	35 %	
3.	Kiszolgáló utak		
3.1.	    Szerviz út	90 %	
3.2.	    Ipari és mezőgazdasági út	90 %	
3.3.	    Egyéb út	50 %	
4.	Lakóút	50 %	
5.	Gyalogjárda	50 %	

(2)	Az útépítési hozzájárulás az érintett ingatlantulajdonosok között a hatályos szabályozási tervben meghatározott legmagasabb beépítési százalék alapján, négyzetméter arányosan kerül megosztásra.
(3)	Több közúttal határolt ingatlan (pl.: saroktelek) vonatkozásában az ingatlan mentén előbb megvalósuló közlekedési létesítmények során kell alkalmazni e rendelet előírásait.

Az útépítési hozzájárulás megfizetése
6.§
(1)	Az útépítési hozzájárulás fizetésére vonatkozó kötelezettséget e rendeletben meghatározott mérték szerint a jegyző a közvetlenül érintett ingatlanok tulajdonosai számára a beruházás aktiválását követő 30 napon belül határozatban állapítja meg.
(2)	A fizetési kötelezettség az ingatlan tulajdonosát, tulajdonközösség a tulajdonostársakat tulajdoni hányaduk arányában egyetemlegesen terheli.
(3)	A hozzájárulás összegét a közvetlenül érintett ingatlan tulajdonosa a teljesítésre megállapított határidőn belül köteles az önkormányzatnak egyösszegben megfizetni
(4)	A fizetésre kötelezett ingatlantulajdonos az útépítési hozzájárulás megállapító határozat kézhezvételét követő 60 napon belül kamatmentes részletfizetési kérelmet nyújthat be.
(5)	Az útépítési hozzájárulás megfizetésére legfeljebb 60 havi kamatmentes részletfizetés adható, amennyiben kérelmező családjában az egy főre jutó jövedelem a mindenkori minimálbér összegét nem éri el.

Hatásköri szabályok
7.§

Az útépítési hozzájárulás megállapításával, a részletfizetés engedélyezésével, a hozzájárulás beszedésével kapcsolatos ügyekben a jegyző a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezései alapján jár el. 

Záró rendelkezések
8. §

(1)	E rendelet 2007. július 1-én lép hatályba. Rendelkezéseit a hatálybalépést követően induló, önkormányzati létesítésben megvalósuló helyi közút, járda tekintetében kell alkalmazni.

(2)	E rendelet hatálybelépésével egyidejűleg hatályát veszti az 
	útépítési és közművesítési hozzájárulásról szóló 25/2000. (V. 12.) önkormányzati rendelet, 
	az útépítési és közművesítési hozzájárulásról szóló 25/2000. (V. 12.) önkormányzati rendelet módosításáról szóló 7/2003. (III.7.) számú önkormányzati rendelet, 
	az útépítési és közművesítési hozzájárulásról szóló 25/2000. (V. 12.) önkormányzati rendelet módosításáról szóló 19/2004. (V.05.) számú önkormányzati rendelet, 
	az útépítési és közművesítési hozzájárulásról szóló 25/2000. (V. 12.) önkormányzati rendelet módosításáról szóló 42/2005. (X.28.) számú önkormányzati rendelet 9. §-a,  
	az útépítési és közművesítési hozzájárulásról szóló 25/2000. (V. 12.) önkormányzati rendelet módosításáról szóló 59/2005. (XII.23.) számú önkormányzati rendelet.

(3)	A 20/2007. (IV.06.) sz. önkormányzati rendelettel módosított rendelkezések 2007. július 1-jén lépnek hatályba.

Dr. Kovács Gábor sk.
jegyző	Dr. Gyimesi Endre sk.
polgármester	

 M E L L É K L E T

Zalaegerszeg Megyei Jogú Város Önkormányzatának 
az útépítési hozzájárulásról szóló
2/2007.(II.09.) sz. önkormányzati rendeletéhez 

Helyi közúthálózat útkategóriába sorolása

Belterületi elsőrendű főutak:	-

Belterületi másodrendű főutak:
•	Batthyány L. utca
•	Kaszaházi út
•	Kossuth L. utca
•	Kosztolányi D. utca
•	Kovács Károly tér
•	Köztársaság útja
•	Mindszenty tér
•	Platán sor
•	Pózva utca
•	Széchenyi tér

Belterületi gyűjtőutak:
•	Átalszegett utca
•	Bartók B. utca
•	Báthory I. utca
•	Berzsenyi D. utca
•	Csertán S. utca
•	Dózsa Gy. utca
•	Hegyalja utca
•	Kinizsi P. utca
•	Landorhegyi út
•	Mártírok útja
•	Október 6. tér 
•	Stadion utca

Belterületi kiszolgáló és lakóutak:	az előzőekben nem szereplő belterületi utak